
Eredmények a Semmelweis Egyetem post-COVID sportolói regiszteréből: fókuszban a sporthoz való visszatérés

Bevezetés: A COVID-19 pandémia 2019-es kezdete óta jelentős hatást gyakorolt a sportolói
társadalomra is. Az első tudományos eredmények alapján a COVID-19 fertőzést követően
akár szubklinikusan is gyakran figyelhető meg myocardialis érintettség, pl. akut
szívizomgyulladás, mely befolyásolhatja a sporthoz való visszatérést.
Célkitűzés: Célunk a COVID-19 kardiális érintettségének felmérése, ill. a betegség
lefolyását, sporthoz való visszatérést meghatározó tényezők azonosítása különböző
korosztályú és edzettségi szintű sportolónál.
Módszer: Kutatásunkba azokat a 14 év feletti sportolókat (heti edzési óraszám&gt;3,5) vontuk
be, akiket igazolt SARS-CoV-2 fertőzést követően vizsgáltunk 2020-2021 júliusa között. A
kivizsgálás részét képezte EKG, szívultrahang, laboratóriumi vizsgálat, ill. az anamnézis
részletes felvétele. A panaszok és az elvégzett vizsgálatok eredményeinek függvényében
mindezeket kiegészítettük további vizsgálatokkal (pl. szív MR). A sportolók egy részét
utánkövettük minimum 2 hónap elteltét követően.
Eredmények: Összesen 633 (420 ffi, medián heti edzés 12 óra) él-, verseny- és
szabadidősportolót vontunk be. Troponin pozitivitást az esetek mindössze 1,4%-ánál mértünk,
akiknél az elvégzett kiegészítő vizsgálatok kizárták a definitív myocarditist. A sportolók több
mint felét (n=322) utánkövettük (medián 107 nappal a fertőzést követően). Tartós vagy
visszatérő tünetek összességében a sportolók 31%-ánál nehezítették a fertőzés előtti edzettség
elérését. Az akut megbetegedés során panaszmentes sportolók kisebb arányban számoltak be
a visszatérés alatt long-COVID panaszokról (&gt; 4 hét), mint a mérsékelten panaszos sportolók
(2% vs. 17% p=0,02). A női sportolók a férfiakhoz viszonyítva nagyobb gyakorisággal
számoltak be az edzéshez való visszatérés során fellépő panaszokról (30% vs. 18%, p=0,007).
Többváltozós regressziós modellben a long-COVID tünetek kialakulásának független
prediktorai a sportoló kora, ill. bizonyos akut tünetek voltak, mint a mellkasi fájdalom,
köhögés és palpitatio (AUC 0,81; CI 0,759-0,847).
Következtetések: A nagy elemszámú sportolói post-COVID-regiszter eredményei alapján bár
a COVID-19 ritkán okoz szívizom érintettséget, az edzéshez és versenyzéshez való
visszatérés a sportolók mintegy egyharmadánál nehezített lehet, mely alapján a sporthoz való
visszatérés időzítésének és ütemezésének egyénre szabott értékelésen kell alapulnia.



